KIRJALLINEN KYSYMYS P-3390/01

esittäjä(t): Gerard Collins (UEN) komissiolle

(6. joulukuuta 2001)

Aihe: Tulokset komission vierailusta Intiaan ja Bangladeshiin marraskuussa 2001

Voiko komissio kertoa tuloksista, joita saavutettiin sen äskettäin (20.24. marraskuuta 2001) Intiaan ja Bangladeshiin tekemällä vierailulla, ja voiko se erityisesti selvittää tulevaa strategiaa, jota EU:n pitäisi sen mielestä noudattaa kauppa-, koulutus- ja kulttuurisuhteiden kehittämiseksi edelleen?

Pascal Lamyn komission puolesta antama vastaus

(11. tammikuuta 2002)

Jos parlamentille sopii, komissio tekee sille mielellään selkoa ja vaihtaa sen kanssa näkemyksiä samassa yhteydessä komissaari Pascal Lamyn hiljattain tekemistä vierailuista Bangladeshiin ja Intiaan (20.24. marraskuuta 2001) ja puheenjohtaja Romano Prodin EU:n ja Intian huippukokouksen yhteydessä tekemästä Intian-vierailusta (22.23. marraskuuta 2001).

Pascal Lamy vieraili Dhakassa 20. ja 21. marraskuuta 2001 osallistuakseen Bangladeshin hallituksen järjestämään Kaikki paitsi aseet -aloitteeseen liittyvään seminaariin. Kyseinen aloite tarjoaa 49 köyhimmästä maasta, joihin myös Bangladesh kuuluu, peräisin oleville tuotteille tullittoman ja kiintiöttömän pääsyn EU:n markkinoille. Vierailu osui samaan ajankohtaan kuin ensimmäinen Euroopan yhteisön ja Bangladeshin kumppanuus- ja yhteistyösopimuksen mukainen sekakomitean kokous. Sitä täydensivät monenlaiset kontaktit hallitukseen ja elinkeinoelämään. Vierailun pääpaino oli Bangladeshin viennin monipuolistamisessa, jotta maa pystyisi täysin käyttämään hyödykseen Kaikki paitsi aseet -aloitteen tarjoamat mahdollisuudet ja pääsisi eroon täydellisestä riippuvuudestaan valmisvaatteiden viennistä. Tämän osalta EU:n on tarkoitus toimittaa kaupankäyntiin liittyvää teknistä apua.

EU:n ja Intian huippukokous 23. marraskuuta 2001 toi hyvin esille EU:n ja Intian täysimääräisen sitoutumisen terrorismin torjuntaan erityisesti kansainvälisen terrorismin vastustamista koskevalla yhteisellä julistuksella. Kokouksessa osapuolet saattoivat vetää yhteen Lissabonissa pidetyn ensimmäisen huippukokouksen jälkeen tapahtuneen edistymisen: tiede- ja teknologiasopimuksen allekirjoitus, tietotekniikkaa koskevan vision luominen, osapuolten kansalaisyhteiskuntien yhteensaattamisessa saavutettu merkittävä edistys (pyöreäpöytä- ja ajatusmyllyverkosto), tullisopimusta koskevien neuvottelujen ja meriliikennettä koskevien keskustelujen käynnistyminen sekä muut tärkeät tulokset. Talouden alalla edistyminen oli erityisen hyvin nähtävissä liikealan huippukokousta päätettäessä, jolloin johtajille annettiin joukko suosituksia kaupan ja investointien edistämiseksi neljällä alalla (elintarvikejalostus, tekninen ala, televiestintä, tietotekniikka). Kumpikin osapuoli toivoi selvästi tukea markkinoidensa välisen kaupan ja investointien nopeaa kasvattamista varten. Osapuolet panivat myös tyytyväisyydellä merkille Dohassa pidetyn WTO-ministerikokouksen tulokset.

Kokouksen ohella komissaari Lamylla oli kahden päivän ajan New Delhissä ja päivän ajan Hyderabadissa tiivis ohjelma, jonka kuluessa hän tapasi hallituksen, parlamentin, osavaltion viranomaisten, kansalaisjärjestöjen, viestinten ja erilaisten ajatusmyllyjen edustajia ja keskusteli näiden kanssa tavoista viedä Dohan kehitysohjelmaa eteenpäin ja varmistaa Intian kaltaisten kehitysmaiden saama hyöty. Keskusteluissa käsiteltiin mahdollisuuksia edistää EU:n ja Intian yhteistyötä WTO:n piirissä, ja lisäksi niissä tarkasteltiin näkymiä selvittää kahdenvälistä kauppaa häiritseviä ongelmia.

Puheenjohtaja Prodin vierailu Mumbaihin 22. marraskuuta 2001 oli lyhyt, mutta tiivis ja tuloksellinen. Hänellä oli tilaisuus tavata laajalti paikallisen yhteisön edustajia, kuten liikemiehiä, teollisuuden ja rahoitusalan edustajia, satamaoperaattoreita, lehtimiehiä sekä kansallisen keskuspankin johtaja ja Maharashtran kuvernööri.